b'\n_START_ARTICLE_\nDe fire store (thrash metal)\n_START_PARAGRAPH_\nThe "big four" (eller "de fire store") inden for thrash metal er fire amerikanske bands, som dominerede den amerikanske thrash metal-scene op gennem 80\'erne, og som betragtes som pionerer indenfor genren._NEWLINE_Selvom der i undergrunden er en del diskussioner, om hvilke fire bands der rent faktisk betragtes som de fire st\xc3\xb8rste, er den generelle konsensus at der er tale om Anthrax, Megadeth, Metallica og Slayer, selvom andre bands, hovedsageligt Exodus, nogle gange n\xc3\xa6vnes i stedet for Slayer._NEWLINE_En lignende gruppe er de fire store tyske thrash metal-bands Destruction, Kreator, Sodom, og Tankard som betragtes som pionerer indenfor teutonsk thrash metal.\n_START_SECTION_\nMetallica\n_START_PARAGRAPH_\nThrash metal siges at have opst\xc3\xa5et i 1981. Dette \xc3\xa5r blev bandet Leather Charm dannet i det sydlige Californien. Bandet blev dog opl\xc3\xb8st igen efter kort tid, og sanger/guitarist James Hetfield fandt senere samme \xc3\xa5r trommeslageren Lars Ulrich, som han dannede thrash metal-bandet Metallica sammen med. De fandt hurtigt guitaristen Dave Mustaine og bassisten Ron McGovney \xe2\x80\x93 sidstn\xc3\xa6vnte blev hurtigt erstattet af Cliff Burton og Dave Mustaine blev erstattet af Kirk Hammett. Hetfield medbragte Leather Charm-sangen "Hit the Lights", som Metallica overtog, og derved blev en af de f\xc3\xb8rste thrash metal-sange nogensinde, ligesom bandet udgav nogle af de f\xc3\xb8rste thrash metal-demoer og i 1983 udgav albummet Kill \'Em All, som betragtes som verdens f\xc3\xb8rste thrash metal-album._NEWLINE_I 1986, samme \xc3\xa5r som bandet udgav deres gennembrud Master of Puppets, omkom Burton efter bandets tourbus forulykkede i Sverige. Jason Newsted blev valgt som afl\xc3\xb8ser, og denne line-up udgav i 1988 albummet ...And Justice for All og senere, i 1991, det massivt popul\xc3\xa6re Metallica. Derefter fulgte en \xc3\xa5rr\xc3\xa6kke med mindre popul\xc3\xa6re album, en retssag mod fildelingstjenesten Napster og uenigheder bandmedlemmerne imellem. Deres seneste album, Death Magnetic, med Robert Trujillo som ny bassist, blev udgivet i September 2008 og hyldet af mange, som bandets bedste album siden det "sorte album" fra 1991.\n_START_SECTION_\nAnthrax\n_START_PARAGRAPH_\nI 1981, omtrent samtidig med at James Hetfield skrev den efter sigende f\xc3\xb8rste thrash metal-sang nogensinde p\xc3\xa5 USA\'s vestkyst, blev bandet Anthrax dannet af vennerne Scott Ian og Danny Lilker i New York City p\xc3\xa5 \xc3\xb8stkysten. De fandt deres f\xc3\xb8rste forsanger Neil Turbin i august 1982, og bandet udgav deres f\xc3\xb8rste studiealbum, Fistful of Metal, \xc3\xa5ret efter._NEWLINE_Turbin forlod dog allerede bandet igen i 1984, og bandets historie 20 \xc3\xa5r er derefter af mange blevet opdelt i to \xc3\xa6raer efter forsanger: Med Joey Belladonna (1985 \xe2\x80\x93 1992) ved mikrofonen n\xc3\xb8d bandet en stor succes i \xc3\xb8stkystens undergrund med udgivelsen af album som Spreading the Disease, Persistence of Time og det meget roste Among the Living._NEWLINE_Efter Belladonna forlod bandet i 1992, hyrede Anthrax i stedet John Bush (1992 \xe2\x80\x93 2004). Med Bush som forsanger udgav Anthrax fire album, deriblandt Sound of White Noise og We\'ve Come for You All, med mere seri\xc3\xb8se undertoner, og en st\xc3\xb8rre mainstreamappeal, end i tiden med Belladonna._NEWLINE_I 2005 blev n\xc3\xa6sten alle medlemmer af bandet udskiftet, og erstattet af den gamle Among the Living-line-up, som turnerede de f\xc3\xb8lgende to \xc3\xa5r, hvorefter rytmeguitarist Ian \xe2\x80\x93 bandets eneste permanente medlem \xe2\x80\x93 fandt nye musikere til bandet, deriblandt Dan Nelson som ny forsanger. Nelson forlod bandet igen i juli 2009.\n_START_SECTION_\nSlayer\n_START_PARAGRAPH_\nSlayer blev dannet i 1981 af guitaristerne Jeff Hanneman og Kerry King, som hurtigt fandt Tom Araya som bassist/sanger og Dave Lombardo som trommeslager. Bandet begyndte sin karriere ved at spille coverversioner af Judas Priest- og Iron Maiden-sange, og udgav deres f\xc3\xb8rste album, det NWOBHM-inspirerede Show No Mercy, i december 1983._NEWLINE_Efter en ep, Haunting the Chapel, og et studiealbum, Hell Awaits, som begge viste bandets fascination af ondskab, Satan og helvede, udgav bandet i 1986 deres f\xc3\xb8rste thrash metal-udgivelse: albummet Reign in Blood. Albummet, som var produceret af den anerkendte producer Rick Rubin, blev voldsomt rost af anmelderne for at v\xc3\xa6re en milep\xc3\xa6l indenfor thrash metal-genren._NEWLINE_I k\xc3\xb8lvandet p\xc3\xa5 udgivelsen af Reign in Blood forlod trommeslager Lombardo en overgang bandet, men vendte tilbage i 1987. Bandet forblev samlet i flere \xc3\xa5r, og udgav andre anmelderroste album s\xc3\xa5som South of Heaven og Seasons in the Abyss f\xc3\xb8r Lombardo igen forlod bandet i 1992 bl.a. fordi han ikke m\xc3\xa5tte tage sin kone med p\xc3\xa5 bandets turn\xc3\xa9er._NEWLINE_I stedet valgte bandet at hyre Paul Bostaph som ny trommeslager, og Slayer udgav herefter flere album, deriblandt Diabolus in Musica og det stort anlagte God Hates Us All, som alle viste en mere kommerciel tilgang til bandets karakteristiske thrash metal._NEWLINE_Lombardo vendte tilbage som trommeslager i 2002. Han var efterf\xc3\xb8lgende med til at indspille to albummer Christ Illusion i 2006 og World Painted Blood i 2009.\n_START_SECTION_\nExodus\n_START_PARAGRAPH_\nSammenlignet med de fire store, blev Exodus dannet endnu tidligere, i 1980, trommeslager Tom Hunting og den senere Metallica-guitarist Kirk Hammett. Ligesom Anthrax har bandet haft flere store forsangere, Paul Baloff (1981 \xe2\x80\x93 1986, 1997 \xe2\x80\x93 2002) og Steve Souza (1986 \xe2\x80\x93 1992, 2002 \xe2\x80\x93 2004). I mods\xc3\xa6tning til de fire store har dog ikke nogle medlemmer som har v\xc3\xa6ret permanente: Hunting forlod bandet i 1989, men kom senere tilbage i 1997 blot for at forlade det igen i 2005. Han vendte dog igen tilbage i 2007, og er stadig bandets trommeslager. Hammett forlod bandet i 1983, f\xc3\xb8r de n\xc3\xa5ede at udgive nogle album, for i stedet at tilslutte sig Metallica, som p\xc3\xa5 det tidspunkt havde smidt Dave Mustaine ud af deres band. Guitarist Gary Holt har dog v\xc3\xa6ret med i bandet fra 1982 og frem til i dag, og er dermed det t\xc3\xa6tteste Exodus har p\xc3\xa5 et permanent medlem.\n_START_SECTION_\nForbindelser\n_START_PARAGRAPH_\nDe fire store thrash-bands (og Exodus) er p\xc3\xa5 mange m\xc3\xa5der t\xc3\xa6t forbundet: Megadeth blev stiftet af Dave Mustaine, en eks-Metallica guitarist, og havde en overgang en af Slayers guitarister, Kerry King. Omvendt er Slayers tidligere trommeslager Paul Bostaph efterf\xc3\xb8lgende blevet hyret af Exodus, ligesom Exodus\' oprindelige guitarist Kirk Hammett kom til at efterf\xc3\xb8lge Mustaine i Metallica._NEWLINE_Det eneste af de fire store bands, som ikke er lige s\xc3\xa5 t\xc3\xa6t forbundet, er Anthrax, hvilket kan skyldes at de holdt til i New York City, hvorimod b\xc3\xa5de Metallica, Megadeth, Slayer og Exodus startede deres karrierer i Californien i den anden ende af landet. Anthrax har s\xc3\xa5 til geng\xc3\xa6ld delt medlemmer med betydningsfulde thrash metal-bands fra \xc3\xb8stkysten, s\xc3\xa5som Stormtroopers of Death, M.O.D. og Overkill._NEWLINE_Megadeth, Slayer og Anthrax har spillet sammen p\xc3\xa5 Clash of the Titans-turn\xc3\xa9en i maj 1991'